C 241 A/8
MT
Il-Ġurnal Uffiċjali tal-Unjoni Ewropea
24.6.2022
Il-lista tal-kandidati li ssottomettew il-fajl tal-applikazzjoni tagħhom skont il-modalitajiet u fiż-żmien dovut tiġi stabbilita mill-Awtorità tal-Ħatra u mbagħad tintbagħat flimkien mal-fajls lill-bord ta’ selezzjoni.
Dawn il-kandidati jiġu mistiedna jagħmlu t-test ta’ preselezzjoni fil-forma ta’ MCQ bil-kompjuter.
Il-korrezzjoni tat-test issir bil-kompjuter.
Il-kandidati jirċievu permezz tal-kont Apply4EP tagħhom eżempji ta’ mistoqsijiet kif ukoll l-istruzzjonijiet li għandhom isegwu biex jagħmlu l-MCQ.
L-evalwazzjoni tal-kapaċitajiet hija annessa mal-avviż ta’ kompetizzjoni.
Għandek tikkompletaha u ttellagħha fil-post previst f’Apply4EP sa mhux aktar tard mid-data u l-ħin ta’ skadenza għat-tressiq tal-applikazzjonijiet stabbiliti fl-avviż ta’ kompetizzjoni.
Biex jagħżel il-kandidati li se jiġu mistiedna għat-testijiet bil-miktub, il-bord ta’ selezzjoni jivverifika, f’ordni dekrexxenti tal-marki miksuba fl-MCQ, il-marki miksuba fl-evalwazzjoni tal-kapaċitajiet kif ukoll l-issodisfar tar-rekwiżiti ġenerali u speċifiċi.
Imbagħad, il-bord ta’ selezzjoni jevalwa lill-applikanti li l-kwalifiki tagħhom (b’mod partikolari d-diplomi, l-għarfien lingwistiku u l-esperjenza professjonali) ikunu l-aktar rilevanti għan-natura tal-funzjonijiet u għall-kriterji ta’ selezzjoni stabbiliti fl-avviż ta’ kompetizzjoni.
Għal dan il-għan, il-bord ta’ selezzjoni jibbaża l-evalwazzjoni tiegħu esklużivament fuq it-tweġibiet mogħtija mill-kandidati fl-evalwazzjoni tal-kapaċitajiet, sakemm in-numru ta’ kandidati jikkorrispondi għan-numru ta’ persuni li jistgħu jiġu mistiedna għall-istadju li jmiss tal-kompetizzjoni.
Biex jagħmel is-selezzjoni abbażi tal-kwalifiki, il-bord ta’ selezzjoni jeżamina t-tweġibiet mogħtija mill-kandidati fl-evalwazzjoni tal-kapaċitajiet.
Kull tweġiba tingħata bejn 0 u 4 punti.
Il-bord ta’ selezzjoni jista’ jiddeċiedi li japplika ponderazzjoni ta’ bejn 1 u 3 għal kull kriterju ta’ selezzjoni, skont l-importanza tiegħu.
F’dan il-każ, il-punti mogħtija għal kull tweġiba jiġu mmultiplikati b’dan il-koeffiċjent ta’ ponderazzjoni.
Il-punti ta’ kull kandidat jingħaddu sabiex jiġu identifikati l-persuni li l-profil tagħhom jikkorrispondi l-aħjar għall-funzjonijiet li jridu jitwettqu.
F’każ li diversi kandidati jkunu kisbu l-istess punteġġ għall-aħħar post disponibbli, il-kandidati kollha jiġu mistiedna għall-istadju li jmiss tal-kompetizzjoni.
Il-formoli tal-applikazzjoni u l-evalwazzjonijiet tal-kapaċitajiet tal-kandidati li ma jilħqux dan is-soll ma jiġux ikkunsidrati. 2.3.
Testijiet It-testijiet kollha huma obbligatorji u eliminatorji.
In-numru massimu ta’ kandidati ammessi għat-testijiet huwa stabbilit fl-avviż ta’ kompetizzjoni.
Id-deskrizzjoni tat-testijiet u l-marki li jistgħu jingħataw jinsabu fit-Taqsima B.2 tal-avviż ta’ kompetizzjoni.
Dettalji tekniċi — Testijiet online (MCQ u testijiet bil-miktub) Għat-testijiet bil-miktub online, il-Parlament Ewropew iqabbad lil fornitur tas-servizzi.
Se jkollok bżonn kompjuter (desktop jew laptop) li jkollu: — sistema operattiva Microsoft Windows 7 jew aktar avvanzata, jew inkella Apple OS X 10.11 “Yosemite” jew aktar avvanzata għal MAC, — kapaċità ta’ 1 GB ta’ spazju liberu fuq il-hard disk, — kamera fuq in-naħa ta’ quddiem li tkun konnessa mal-kompjuter tiegħek jew integrata fih, — konnessjoni tal-Internet, — 4 GB ta’ RAM.
Jekk ikun hemm tibdil fir-rekwiżiti tekniċi minimi bħala konsegwenza ta’ aġġornament tas-software, tirċievi notifika qabel it-testijiet.
Is-sistemi operattivi XP, Vista u anqas avvanzata, Windows 10 S, Windows ARM (RT), MacOS anqas minn 10.11, IOS (Ipad, Iphone), Android, Chromebook, Machine virtuelle, Linux (debian, ubuntu, ...) u OS ta’ 32 bit ma jgħoddux.